Likumprojekts

**Likums par tiesiskā regulējuma piemērošanu pēc Lielbritānijas un Ziemeļīrijas Apvienotās Karalistes izstāšanās no Eiropas Savienības**

**1. pants. Likuma mērķis**

Likuma mērķis ir noteikt tiesiskā regulējuma piemērošanas kārtību, lai nodrošinātu Lielbritānijas un Ziemeļīrijas Apvienotās Karalistes (turpmāk – Apvienotā Karaliste) pilsoņu tiesības Latvijas Republikā (turpmāk – Latvija) pēc Apvienotās Karalistes izstāšanās no Eiropas Savienības.

**2. pants. Tiesības uzturēties Latvijas Republikā**

(1) Apvienotās Karalistes pilsoņiem un viņu ģimenes locekļiem Latvijā līdz 2019. gada 29. martam izsniegtās Savienības pilsoņa reģistrācijas apliecības, Savienības pilsoņa pastāvīgās uzturēšanās apliecības un Savienības pilsoņa ģimenes locekļa uzturēšanās atļaujas ir derīgas līdz tajās norādītā derīguma termiņa beigām, bet ne ilgāk kā līdz 2020. gada 31. decembrim.

(2) Apvienotās Karalistes pilsoņi un viņu ģimenes locekļi, kas likumīgi uzturējušies Latvijā līdz 2019. gada 29. martam un vēlas turpmāk uzturēties Latvijā, līdz 2020. gada 31. decembrim iesniedz Pilsonības un migrācijas lietu pārvaldē pieteikumu jauna uzturēšanās tiesības apliecinoša dokumenta saņemšanai. Apvienotās Karalistes pilsoņi un viņu ģimenes locekļi, kuru rīcībā ir šā panta pirmajā daļā minētais dokuments, pieteikumu brīvā formā iesniedz personīgi, nosūta elektroniski vai pa pastu un tam pievieno derīga ceļošanas dokumenta kopiju. Apvienotās Karalistes pilsoņi un viņu ģimenes locekļi, kuru rīcībā nav līdz 2019. gada 29. martam izsniegta šā panta pirmajā daļā minētā dokumenta, attiecīgo pieteikumu Pilsonības un migrācijas lietu pārvaldē iesniedz saskaņā ar normatīvajiem aktiem par kārtību, kādā Savienības pilsoņi un viņu ģimenes locekļi ieceļo un uzturas Latvijā, un tam pievieno dokumentus, kas apliecina viņu likumīgo uzturēšanos Latvijā līdz 2019. gada 29. martam.

(3) Pilsonības un migrācijas lietu pārvalde šā panta otrajā daļā minēto pieteikumu izskata un jaunu uzturēšanās tiesības apliecinošu dokumentu Apvienotās Karalistes pilsoņiem un viņu ģimenes locekļiem, kas likumīgi uzturējušies Latvijā līdz 2019. gada 29. martam, izsniedz saskaņā ar normatīvajiem aktiem par kārtību, kādā Savienības pilsoņi un viņu ģimenes locekļi ieceļo un uzturas Latvijā, un atbilstoši Padomes 2002. gada 13. jūnija regulai Nr. 1030/2002, ar ko nosaka vienotu uzturēšanās atļauju formu trešo valstu pilsoņiem, dokumentā iekļaujot norādi "Bijušais ES pilsonis" vai "Bijušā ES pilsoņa ģimenes loceklis".

(4) Apvienotās Karalistes pilsoņiem un viņu ģimenes locekļiem, kas saņēmuši šā panta trešajā daļā minēto dokumentu, atļauts turpmāk uzturēties Latvijā atbilstoši Imigrācijas likuma 2.1pantā minētajiem nosacījumiem.

**3. pants. Tiesības uz valsts sociālās apdrošināšanas pensiju**

(1) Piešķirot valsts pensiju (vecuma, izdienas, apgādnieka zaudējuma un invaliditātes pensiju saskaņā ar likumu "Par valsts pensijām") personām, kuras līdz 2019. gada 29. martam bija sociāli apdrošinātas Apvienotajā Karalistē un kuras pēc 2019. gada 29. marta dzīvo Latvijā vai Apvienotajā Karalistē, ievēro šādus nosacījumus:

1) tiesības uz valsts pensiju nosaka un to aprēķina par Latvijas apdrošināšanas stāžu saskaņā ar likumu "Par valsts pensijām";

2) tiesības uz invaliditātes pensiju ir personām, kurām Latvijā ir noteikta invaliditāte saskaņā ar Invaliditātes likumu;

3) ja Latvijas apdrošināšanas stāžs ir nepietiekams valsts pensijas piešķiršanai, tiesību noteikšanai ņem vērā līdz 2019. gada 29. martam Apvienotajā Karalistē uzkrātos apdrošināšanas periodus, kurus ir apstiprinājusi Apvienotās Karalistes kompetentā iestāde. Apdrošināšanas stāža summēšanas nosacījumus nepiemēro, nosakot tiesības uz 3. grupas invaliditātes pensiju;

4) ja tiesības uz pensiju rodas, summējot Latvijā un Apvienotajā Karalistē uzkrātos apdrošināšanas periodus:

a) vecuma, izdienas un apgādnieka zaudējuma pensiju aprēķina tikai par Latvijas apdrošināšanas stāžu saskaņā ar likumu "Par valsts pensijām",

b) 1. un 2. grupas invaliditātes pensiju aprēķina tikai par Latvijas apdrošināšanas stāžu, ja persona bija pakļauta invaliditātes apdrošināšanai Latvijā piecu gadu periodā pirms invaliditātes pensijas piešķiršanas. Ja persona dzīvo Latvijā, pie invaliditātes pensijas nosaka piemaksu līdz likuma "Par valsts pensijām" 16. panta otrajā daļā noteiktajam apmēram, ņemot vērā piešķirto invaliditātes pensijas apmēru, tajā skaitā citas valsts pensijas apmēru,

c) 1. un 2. grupas invaliditātes pensiju aprēķina proporcionālā apmērā no likuma "Par valsts pensijām" 16. panta trešajā daļā noteiktā apmēra, attiecinot Latvijas apdrošināšanas stāžu pret kopējo Latvijas un Apvienotās Karalistes apdrošināšanas stāžu, ja persona nebija pakļauta invaliditātes apdrošināšanai Latvijā piecu gadu periodā pirms invaliditātes pensijas piešķiršanas. Ja persona dzīvo Latvijā, pie invaliditātes pensijas nosaka piemaksu līdz likuma "Par valsts pensijām" 16. panta otrajā daļā noteiktajam apmēram, ņemot vērā piešķirto invaliditātes pensijas apmēru, tajā skaitā citas valsts pensijas apmēru.

(2) No 2019. gada 30. marta personām, kuras dzīvo Apvienotajā Karalistē, priekšlaicīgi piešķirto Latvijas vecuma pensiju līdz likumā "Par valsts pensijām" noteiktā vecuma pensijas piešķiršanai nepieciešamā vecuma sasniegšanai izmaksā, ja no Apvienotās Karalistes kompetentās iestādes saņemta informācija par to, ka persona nav saņēmusi obligāto sociālo apdrošināšanu (kā darba ņēmējs vai pašnodarbinātais) un nesaņem bezdarbnieka pabalstu. Šo informāciju Valsts sociālās apdrošināšanas aģentūra (turpmāk – Aģentūra) pārbauda vienu reizi gadā.

**4. pants. Tiesības uz piemaksu pie valsts pensijas**

(1) Japersonām, kuras dzīvo Latvijā un kurām līdz 2019. gada 29. martam ir piešķirta Latvijas vecuma pensija vai kurām turpmāk to piešķirs, summējot Latvijā un Apvienotajā Karalistē uzkrātos apdrošināšanas periodus, pārtrauc Apvienotās Karalistes pamata vecuma pensijas izmaksu, tad līdz dienai, kad Apvienotā Karaliste atsāk maksāt vecuma pensiju, pie vecuma pensijas no valsts pamatbudžeta nosaka piemaksu līdz valsts sociālā nodrošinājuma pabalsta apmēram, ņemot vērā piešķirtās vecuma pensijas apmēru, tajā skaitā citas valsts pensijas apmēru. Piemaksu nosaka, pamatojoties uz Apvienotās Karalistes kompetentās iestādes sniegto informāciju par Apvienotās Karalistes pamata vecuma pensijas izmaksas pārtraukšanu un dzīvesvietas maiņu, ja šādas informācijas nav Aģentūras rīcībā, kā arī ņem vērā informāciju par citas valsts pensiju. Šo informāciju Aģentūra pārbauda vienu reizi gadā.

(2) Personām, kuras dzīvo Latvijā un kurām līdz 2019. gada 29. martam Latvijas valsts pensija ir piešķirta, summējot Latvijā un Apvienotajā Karalistē uzkrātos apdrošināšanas periodus, Aģentūra turpina izmaksāt piemaksu līdz minimālajam pensijas apmēram, ja tāda ir noteikta saskaņā ar Padomes 1971. gada 14. jūnija regulu (EEK) Nr. 1408/71 par sociālā nodrošinājuma sistēmu piemērošanu darbiniekiem, pašnodarbinātām personām un viņu ģimenēm, kas pārvietojas Kopienā, un Eiropas Parlamenta un Padomes 2004. gada 29. aprīļa regulu (EK) Nr. 883/2004 par sociālās nodrošināšanas sistēmu koordinēšanu (turpmāk – regula Nr. 883/2004). No 2019. gada 30. marta šajā panta daļā minētā piemaksa netiek noteikta.

(3) Piemaksu pie vecuma un invaliditātes pensijas par apdrošināšanas stāžu līdz 1995. gada 31. decembrim (turpmāk – piemaksa pie pensijas par apdrošināšanas stāžu) piešķir un izmaksā, ievērojot šādus nosacījumus:

a) līdz 2019. gada 29. martam personai piešķirto piemaksu pie pensijas par apdrošināšanas stāžu Aģentūra turpina izmaksāt, ja persona līdz 2019. gada 29. martam ir dzīvojusi un pēc 2019. gada 29. marta turpina dzīvot Apvienotajā Karalistē,

b) personām, kuras pēc 2019. gada 29. marta izceļo uz Apvienoto Karalisti, līdz 2019. gada 29. martam piešķirto piemaksu pie pensijas par apdrošināšanas stāžu Aģentūra pārtrauc izmaksāt. Piemaksu pie pensijas par apdrošināšanas stāžu pārtrauc izmaksāt ar nākamo mēnesi, kas seko mēnesim, kurā Aģentūrai ir kļuvusi zināma informācija par vecuma vai invaliditātes pensijas saņēmēja izceļošanu no Latvijas uz dzīvi Apvienotajā Karalistē,

c) no 2019. gada 30. marta personām, kuras dzīvo Apvienotajā Karalistē, piemaksa pie pensijas par apdrošināšanas stāžu netiek piešķirta.

**5. pants. Tiesības uz valsts fondēto pensijas kapitālu**

Valsts fondēto pensijas kapitālu personas, kuras dzīvo Apvienotajā Karalistē, izmanto atbilstoši Valsts fondēto pensiju likumam.

**6. pants. Tiesības uz pabalstiem saistībā ar valsts pensijas saņēmēja nāvi**

Valsts pensijas saņēmēja nāves gadījumā personām, kuras dzīvo Apvienotajā Karalistē, ir tiesības pieprasīt un saņemt apbedīšanas pabalstu un pārdzīvojušā laulātā pabalstu saskaņā ar likumu "Par valsts pensijām".

**7. pants. Tiesības uz atlīdzību saistībā ar nelaimes gadījumu darbā vai arodslimību**

(1) Personām, kuras dzīvo Apvienotajā Karalistē un kuras Latvijā laikā līdz 2019. gada 29. martam cietušas nelaimes gadījumā darbā vai kurām konstatēta arodslimība, ir tiesības uz atlīdzību par darbspēju zaudējumu saskaņā ar likumu "Par obligāto sociālo apdrošināšanu pret nelaimes gadījumiem darbā un arodslimībām".

(2) Ja personas nāves cēlonis ir Latvijā laikā līdz 2019. gada 29. martam noticis nelaimes gadījums darbā vai konstatētā arodslimība, tad saskaņā ar likumu "Par obligāto sociālo apdrošināšanu pret nelaimes gadījumiem darbā un arodslimībām" personai, kura dzīvo Apvienotajā Karalistē un ir uzņēmusies apbedīšanu, ir tiesības uz apbedīšanas pabalstu, bet mirušās personas darbnespējīgajiem ģimenes locekļiem – uz atlīdzību par apgādnieka zaudējumu.

**8. pants. Sociālā nodrošinājuma pieprasīšanas un saņemšanas kārtība**

(1) Personas, kuras dzīvo Apvienotajā Karalistē, iesniegumu valsts pensijas, apbedīšanas pabalsta, pārdzīvojušā laulātā pabalsta un atlīdzības piešķiršanai iesniedz Aģentūrā ar Apvienotās Karalistes kompetentās iestādes starpniecību vai personīgi vai arī nosūta elektroniski, parakstītu ar drošu elektronisko parakstu. Vienotajā valsts un pašvaldību pakalpojumu portālā www.latvija.lv pieejamos Aģentūras administrētos pakalpojumus personas var pieprasīt, izmantojot portāla piedāvātos autentifikācijas līdzekļus.

(2) Ja Aģentūras rīcībā nav pakalpojuma piešķiršanai nepieciešamo dokumentu, persona tos iesniedz Aģentūrā ar Apvienotās Karalistes kompetentās iestādes starpniecību vai personīgi vai arī nosūta Aģentūrai pa pastu notariāli apstiprinātas kopijas, vai nosūta elektroniski atbilstoši elektronisko dokumentu apriti regulējošiem normatīvajiem aktiem.

(3) Personām, kuras dzīvo Apvienotajā Karalistē, Latvijas valsts pensiju, pārdzīvojušā laulātā pabalstu, apbedīšanas pabalstu, atlīdzību par darbspējas zaudējumu un atlīdzību par apgādnieka zaudējumu pēc personas pieprasījuma pārskaita uz viņas Latvijas vai Apvienotās Karalistes kredītiestādes kontu un izmaksā saskaņā ar likumā "Par valsts pensijām" noteikto kārtību par pensiju izmaksu personām, kuras izbrauc uz dzīvi ārvalstīs.

(4) Valsts pensijas izmaksu personām, kuras dzīvo Apvienotajā Karalistē, atjauno likumā "Par valsts pensijām" noteiktajā kārtībā.

**9. pants. Tiesības uz valsts sociālajiem pabalstiem**

(1) Apvienotās Karalistes pilsoņiem ir tiesības līdz 2020. gada 31. decembrim pieprasīt un saņemt valsts sociālos pabalstus saskaņā ar Valsts sociālo pabalstu likumu, ja viņi ieguvuši tiesības uzturēties un dzīvojuši Latvijā laikā līdz 2019. gada 29. martam un pēc 2019. gada 29. marta turpina dzīvot Latvijā, iegūstot **termiņuzturēšanās** vai **pastāvīgās uzturēšanās atļauju***.* Ja pabalstu piešķir par bērnu, tad bērna dzīvesvietai jābūt Latvijā.

(2) Personām, kuras pēc 2019. gada 29. marta izceļo no Latvijas uz Apvienoto Karalisti, ģimenes valsts pabalstu (piemaksas pie ģimenes valsts pabalsta), bērna kopšanas pabalstu, bērna ar invaliditāti kopšanas pabalstu un pabalstu personai ar invaliditāti, kurai nepieciešama kopšana, izmaksā par kalendāra mēnesi, kas seko mēnesim, kurā persona izceļo uz dzīvi Apvienotajā Karalistē, un turpmāka pabalsta izmaksa tiek pārtraukta.

**10. pants. Tiesības uz valsts sociālā nodrošinājuma pabalstu**

(1) Latvijas pilsoņiem un nepilsoņiem, kuri no 2019. gada 30. marta līdz 2020. gada 31. decembrim pārceļas no Apvienotās Karalistes uz dzīvi Latvijā, tiesības uz valsts sociālā nodrošinājuma pabalstu nosaka saskaņā ar Valsts sociālo pabalstu likumu, ja viņi Latvijā ir nodzīvojuši kopumā ne mazāk kā 60 mēnešus, no tiem pēdējos 12 mēnešus – Latvijā vai Apvienotajā Karalistē.

(2) Latvijas pilsoņiem un nepilsoņiem, kuriem pēc 2019. gada 29. marta sakarā ar pārcelšanos no Apvienotās Karalistes uz dzīvi Latvijā tiek pārtraukta Apvienotās Karalistes pamata vecuma pensijas izmaksa un nav piešķirta Latvijas vecuma pensija, ir tiesības uz valsts sociālā nodrošinājuma pabalstu vecuma gadījumā saskaņā ar Valsts sociālo pabalstu likumu, bet ne ilgāk kā līdz dienai, kad Apvienotā Karaliste atsāk maksāt vecuma pensiju. Pabalstu nosaka, pamatojoties uz Apvienotās Karalistes kompetentās iestādes sniegto informāciju par Apvienotās Karalistes pamata vecuma pensijas izmaksas pārtraukšanu un dzīvesvietas maiņu, ja šādas informācijas nav Aģentūras rīcībā. Šo informāciju Aģentūra pārbauda vienu reizi gadā.

**11. pants. Tiesības uz bezdarbnieka pabalstu**

(1) Personām, kuras dzīvo Latvijā, bezdarbnieka pabalsta piešķiršanai saskaņā ar likumu "Par apdrošināšanu bezdarba gadījumam" ņem vērā līdz 2019. gada 29. martam Apvienotajā Karalistē uzkrātos apdrošināšanas periodus, kurus ir apstiprinājusi Apvienotās Karalistes kompetentā iestāde.

(2) Personām, kuras uzturas Apvienotajā Karalistē, bezdarbnieka pabalstu, kas piešķirts saskaņā ar likumu "Par apdrošināšanu bezdarba gadījumam", izmaksā par periodu līdz 2019. gada 29. martam.

(3) Personām, kuras izceļo uz Apvienoto Karalisti pēc 2019. gada 29. marta, bezdarbnieka pabalstu, kas piešķirts saskaņā ar likumu "Par apdrošināšanu bezdarba gadījumam", izmaksā līdz izceļošanas dienai un turpmāko izmaksu pārtrauc.

(4)no Apvienotās Karalistes līdz 2019. gada 29. martam saņemtos bezdarbnieka pabalsta atlīdzināšanas pieprasījumus par pārrobežas darbiniekiem turpina atmaksāt saskaņā ar regulu Nr. 883/2004. Pieprasījumus, kas saņemti pēc 2019. gada 29. marta, neatlīdzina.

**12. pants. Tiesības uz slimības pabalstu**

Personām, kuras dzīvo Latvijā, tiesību noteikšanai uz slimības pabalstu saskaņā ar likumu "Par maternitātes un slimības apdrošināšanu" ņem vērā līdz 2019. gada 29. martam Apvienotajā Karalistē uzkrātos apdrošināšanas periodus, kurus ir apstiprinājusi Apvienotās Karalistes kompetentā iestāde.

**13. pants. Pārmaksu atgūšana**

Izveidojušās pārmaksas Aģentūra atgūst likumā "Par valsts sociālo apdrošināšanu" noteiktajā kārtībā.

**14. pants. Valsts sociālās apdrošināšanas obligāto iemaksu veikšana**

Valsts sociālās apdrošināšanas obligātās iemaksas no 2019. gada 30. marta veic saskaņā ar likumu "Par valsts sociālo apdrošināšanu". Valsts ieņēmumu dienests Elektroniskās deklarēšanas sistēmā informē personas, kurām ir Apvienotās Karalistes izsniegts lēmums par piemērojamo tiesību aktu noteikšanu (A1 sertifikāts), un šo personu darba devējus, ka no 2019. gada 30. marta personai jābūt reģistrētai Valsts ieņēmumu dienesta Elektroniskās deklarēšanas sistēmā kā sociālajai apdrošināšanai pakļautai personai (darba ņēmējam vai pašnodarbi­nātajam).

**15. pants. Tiesības saņemt sociālos pakalpojumus un sociālo palīdzību**

Apvienotās Karalistes pilsoņiem ir tiesības līdz 2020. gada 31. decembrim saņemt Sociālo pakalpojumu un sociālās palīdzības likumā noteiktos sociālos pakalpojumus un sociālo palīdzību, pamatojoties uz kādu no Sociālo pakalpojumu un sociālās palīdzības likuma 3. panta pirmās daļas 3. punkta noteikumiem, ja viņi tiesības uzturēties Latvijā ieguvuši līdz 2019. gada 29. martam un pēc 2019. gada 29. marta turpina dzīvot (uzturēties) Latvijā. Šis noteikums attiecas arī uz minēto pilsoņu ģimenes locekļiem.

**16. pants. Tiesības uz prognozējamas invaliditātes un invaliditātes ekspertīzi**

(1) Apvienotās Karalistes pilsoņiem līdz 2020. gada 31. decembrim ir tiesības veikt Invaliditātes likuma 7. panta pirmajā daļā noteikto prognozējamas invaliditātes un invaliditātes ekspertīzi, ja viņi tiesības uzturēties Latvijā ieguvuši līdz 2019. gada 29. martam un pēc 2019. gada 29. marta turpina dzīvot (uzturēties) Latvijā. Šis noteikums attiecas arī uz minēto pilsoņu ģimenes locekļiem.

(2) Apvienotās Karalistes pilsoņiem, kas dzīvo Apvienotajā Karalistē un kuriem ir tiesības uz sociālās apdrošināšanas pakalpojumiem Latvijā, ir tiesības veikt Invaliditātes likuma 7. panta pirmajā daļā noteikto invaliditātes ekspertīzi līdz 2020. gada 31. decembrim.

**17. pants. Tiesības uz bezdarbnieku un darba meklētāju atbalstu**

Apvienotās Karalistes pilsoņiem ir tiesības saņemt Bezdarbnieku un darba meklētāju atbalsta likumā noteikto atbalstu bezdarbniekiem, darba meklētājiem un bezdarba riskam pakļautām personām līdz 2020. gada 31. decembrim, ja tiesības uzturēties Latvijā viņi ieguvuši līdz 2019. gada 29. martam un pēc 2019. gada 29. marta turpina dzīvot (uzturēties) Latvijā. Šis noteikums attiecas arī uz minēto pilsoņu ģimenes locekļiem.

**18. pants. Tiesības saņemt veselības aprūpes pakalpojumus valsts obligātās veselības apdrošināšanas ietvaros**

Veselības aprūpes finansēšanas likuma 11. panta trešās daļas 4. punktu līdz 2020. gada 31. decembrim piemēro arī tiem Apvienotās Karalistes pilsoņiem, kuri pēc 2019. gada 29. marta turpina uzturēties Latvijā sakarā ar nodarbinātību vai kā pašnodarbinātas personas, kā arī viņu ģimenes locekļiem.

**19. pants. Tiesības studēt augstskolā un koledžā**

Tiesības studēt augstskolā vai koledžā Apvienotās Karalistes pilsonim ir vienādas ar Latvijas pilsoņa tiesībām, ja Apvienotās Karalistes pilsonis ir ieguvis tiesības uzturēties Latvijā laikā līdz 2019. gada 29. martam un pēc 2019. gada 29. marta turpina dzīvot (uzturēties) Latvijā.

**20. pants. Tiesības uz profesionālās kvalifikācijas atzīšanu**

(1) Ja iesniegums par Apvienotajā Karalistē iegūtas profesionālās kvalifikācijas atzīšanu ir iesniegts līdz 2019. gada 29. martam, piemēro likuma "Par reglamentētajām profesijām un profesionālās kvalifikācijas atzīšanu" tiesību normas, kas attiecas uz Eiropas Savienībā iegūtas profesionālās kvalifikācijas atzīšanu.

(2) Ministru kabineta noteiktos Eiropas Savienības dalībvalstīs noteiktajām vienotajām minimālajām prasībām atbilstošos Apvienotajā Karalistē iegūtos ārsta un ārsta profesijas pamatspecialitāšu, apakšspecialitāšu vai papildspecialitāšu, māsas, vecmātes, zobārsta un zobārsta apakšspecialitāšu, farmaceita, veterinārārsta un arhitekta profesionālos nosaukumus, izglītību un profesionālo kvalifikāciju apliecinošos dokumentus atzīst, piemērojot speciālo profesionālās kvalifikācijas atzīšanas sistēmu, ja šie dokumenti ir izdoti līdz 2019. gada 29. martam.

(3) Speciālo profesionālās kvalifikācijas atzīšanas sistēmu piemēro advokāta praktizēšanas tiesību atzīšanā, ja advokāts Apvienotās Karalistes advokāta profesionālo nosaukumu ir ieguvis līdz 2019. gada 29. martam un vēlas praktizēt Latvijā.

(4) Apvienotās Karalistes profesionālo organizāciju izsniegtie profesionālās izglītības un kvalifikācijas dokumenti tiek atzīti Latvijā, ja tie ir izdoti līdz 2019. gada 29. martam.

(5) Ja persona, kuras mītnes valsts ir Apvienotā Karaliste, līdz 2019. gada 29. martam ir iesniegusi likuma "Par reglamentētajām profesijām un profesionālās kvalifikācijas atzīšanu" 42. panta otrajā daļā minēto deklarāciju un likumā noteiktajos gadījumos saņēmusi minētā panta piektajā daļā paredzēto atļauju, tā var turpināt sniegt īslaicīgus profesionālos pakalpojumus Latvijā reglamentētajā profesijā vienu gadu pēc deklarācijas iesniegšanas vai atļaujas saņemšanas bez minētā panta trešajā daļā noteiktajām tiesībām atjaunot deklarāciju.

**21. pants. Tiesības praktizēt kā zvērinātam advokātam**

Ja Apvienotās Karalistes advokāts līdz 2019. gada 29. martam ir ieguvis tiesības praktizēt Latvijā saskaņā ar Latvijas Republikas Advokatūras likuma septītās daļas "Eiropas Savienības dalībvalstu advokātu darbība Latvijā" 11. sadaļu, viņam ir atļauts veikt profesionālo darbību ar savas mītnes valsts profesijas nosaukumu Latvijā arī pēc Apvienotās Karalistes izstāšanās no Eiropas Savienības.

**22. pants. Tiesiskā sadarbība pārrobežu civillietās, kas saistītas ar Apvienoto Karalisti**

(1) Ja Latvijā vai Apvienotajā Karalistē tiesvedība vai lieta pie zvērināta notāra uzsākta vai pieteikums vai tiesiskās palīdzības lūgums kompetentajās iestādēs iesniegts līdz 2019. gada 29. martam, Latvijā šajās lietās (tajā skaitā Latvijā no tām izrietošajās izpildu lietvedībās) pēc minētā datuma turpina piemērot šādus Eiropas Savienības tiesību aktus:

1. Eiropas Parlamenta un Padomes 2012. gada 12. decembra regulu (ES) Nr. 1215/2012 par jurisdikciju un spriedumu atzīšanu un izpildi civillietās un komerclietās;
2. Padomes 2008. gada 18. decembra regulu (EK) Nr. 4/2009 par jurisdikciju, piemērojamiem tiesību aktiem, nolēmumu atzīšanu un izpildi un sadarbību uzturēšanas saistību lietās;
3. Padomes 2003. gada 27. novembra regulu (EK) Nr. 2201/2003 par jurisdikciju un spriedumu atzīšanu un izpildi laulības lietās un lietās par vecāku atbildību un par regulas (EK) Nr. 1347/2000 atcelšanu;
4. Eiropas Parlamenta un Padomes 2015. gada 20. maija regulu (ES) Nr. 2015/848 par maksātnespējas procedūrām;
5. Padomes 2000. gada 22. decembra regulu (EK) Nr. 44/2001 par jurisdikciju un spriedumu atzīšanu un izpildi civillietās un komerclietās;
6. Padomes 2000. gada 29. maija regulu (EK) Nr. 1346/2000 par maksātnespējas procedūrām;
7. Eiropas Parlamenta un Padomes 2007. gada 13. novembra regulu (EK) Nr. 1393/2007 par tiesas un ārpustiesas civillietu vai komerclietu dokumentu izsniegšanu dalībvalstīs ("dokumentu izsniegšana"), un ar ko atceļ Padomes regulu (EK) Nr. 1348/2000;
8. Padomes 2001. gada 28. maija regulu (EK) Nr. 1206/2001 par sadarbību starp dalībvalstu tiesām pierādījumu iegūšanā civillietās un krimināllietās.

(2) Ja Latvijā tiesvedība vai lieta pie zvērināta notāra uzsākta līdz 2019. gada 29. martam, Latvijā šajās lietās (tajā skaitā Latvijā no tām izrietošajās izpildu lietvedībās) pēc minētā datuma turpina piemērot šādus Eiropas Savienības tiesību aktus:

1. Eiropas Parlamenta un Padomes 2006. gada 12. decembra regulu (EK) Nr. 1896/2006, ar ko izveido Eiropas maksājuma rīkojuma procedūru;
2. Eiropas Parlamenta un Padomes 2007. gada 11. jūlija regulu (EK) Nr. 861/2007, ar ko izveido Eiropas procedūru maza apmēra prasībām;
3. Eiropas Parlamenta un Padomes 2013. gada 12. jūnija regulu (ES) Nr. 606/2013 par aizsardzības pasākumu savstarpēju atzīšanu civillietās;
4. Eiropas Parlamenta un Padomes 2004. gada 21. aprīļa regulu (EK) Nr. 805/2004, ar ko izveido Eiropas izpildes rīkojumu neapstrīdētiem prasījumiem, ar nosacījumu, ka pieteikums Eiropas izpildes rīkojumam iesniegts līdz 2019. gada 29. martam.

(3) Ja saskaņā ar šā panta otrajā daļā minētajiem Eiropas Savienības tiesību aktiem Apvienotajā Karalistē pieņemtos spriedumus un publiskos aktus lūdz izpildīt Latvijā, to izpilde Latvijā ir pieļaujama tikai tad, ja Apvienotā Karaliste ir apliecinājusi, ka tā piemēros šajos Eiropas Savienības tiesību aktos noteiktās procesuālās garantijas attiecībā uz spriedumu pārskatīšanu arī pēc 2019. gada 29. marta.

**23. pants. Tiesiskā sadarbība pārrobežu krimināllietās, kas saistītas ar Apvienoto Karalisti**

Eiropas apcietinājuma lēmums, nolēmums, ar kuru piespriests brīvības atņemšanas sods, nolēmums par mantiska rakstura piedziņu, nolēmums par mantas konfiskāciju, procesuāls nolēmums par mantas nodrošināšanu konfiskācijai vai pierādījumu iegūšanas nodrošināšanai, lēmums, kas nosaka ar brīvības atņemšanu saistīta drošības līdzekļa piemērošanu, Eiropas izmeklēšanas rīkojums un Eiropas aizsardzības rīkojums, kurš saņemts no Apvienotās Karalistes līdz 2019. gada 29. martam, izpildāms kārtībā, kas attiecināma uz Eiropas Savienības dalībvalstīm.

**Pārejas noteikumi**

1. Laikposmā, kamēr Apvienotā Karaliste nosaka kompetento iestādi attiecībā uz sociālo nodrošinājumu, persona, iesniedzot Aģentūrā vai nosūtot Aģentūrai pa pastu Apvienotajā Karalistē vai citā ārvalstī izdotus dokumentus, ievēro tiesību aktos par dokumentu legalizāciju noteiktās prasības.

2. Laikposmā, kamēr Apvienotā Karaliste nosaka kompetento iestādi attiecībā uz sociālo nodrošinājumu, persona vienu reizi gadā iesniedz Aģentūrā nepieciešamos dokumentus šā likuma 3. panta otrajā daļā, 4. panta pirmajā daļā un 10. panta otrajā daļā minēto pensiju izmaksas turpināšanai.

Likums stājas spēkā 2019. gada 30. martā.

Ministru prezidenta biedrs,

tieslietu ministrs

J. Bordāns